Predkladacia správa

Aktualizácia materiálu Ministerstva financií SR „Návrh koncepcie systému finančného riadenia vlastných zdrojov Európskych spoločenstiev v Slovenskej republike“, ktorý bol schválený uznesením vlády SR č. 1050 z 13. novembra 2003, sa predkladá na rokovanie vlády SR ako iniciatívny materiál.

Uvedený materiál je aktualizovaný predovšetkým z dôvodu viacerých legislatívnych zmien v oblasti systému vlastných zdrojov Európskych spoločenstiev, ako aj zmeny v spôsobe odvádzania 25% podielu z vybraných tradičných vlastných zdrojov (clo, poľnohospodárske poplatky a odvody z produkcie cukru) do príjmov štátneho rozpočtu SR.

Koncepcia systému finančného riadenia vlastných zdrojov Európskych spoločenstiev (ES) v Slovenskej republike vymedzuje právny rámec vlastných zdrojov ES, jednotlivé subjekty zapojené do systému finančného riadenia vlastných zdrojov ES, ich činnosti a vzájomné väzby, finančné a informačné toky týkajúce sa výberu, odvodu a kontroly vlastných zdrojov ES. Súčasne pokrýva oblasti týkajúce sa vzniku podvodov, nezrovnalostí, porušenia finančnej disciplíny, úrokov z omeškania, účtovníctva a archivácie.

Aktualizácia koncepcie systému finančného riadenia vlastných zdrojov Európskych spoločenstiev v Slovenskej republike zohľadňuje aj úlohy jednotlivých subjektov zapojených do systému vlastných zdrojov ES v SR, stanovené v materiály „Návrh systému riadenia vlastných zdrojov Európskych spoločenstiev v Slovenskej republike po vstupe do Európskej únie“, ktorý bol schválený uznesením vlády SR č. 69 z 26. januára 2005.

Predkladaný materiál nemá dopad na štátny rozpočet a nemá negatívny dopad na podnikateľskú sféru, životné prostredie a zamestnanosť.